**Állásfoglalás**

**Jogosulatlan szakvéleményekről**

MPT Etikai Bizottságunkhoz egyre több olyan bejelentés érkezik, ahol nem MPT-tag kollégák kerülnek bepanaszolásra, amikor szakmai kompetenciájuk határterületeit átlépve szabálytalanul tevékenykednek, és mindezzel ügyfeleik körében ártalmat okoznak.

Mivel nem MPT tagokról van szó, így az MPT EB eljárást indítani nem tud velük szemben, ugyanakkor a pszichológus szakma jó hírneve érdekében itt hívjuk fel a kollégák figyelmét hasonló jogsértések elkerülésére.

Gyakori eset, hogy a válófélben levő szülők magánpraxisban kérnek szakvéleményeket személyiségképükről, illetve gyerekükkel való kapcsolatukról, nevelési képességeikről.

Szeretnénk leszögezni, hogy a családról szakvéleményt csak mindkét szülő beleegyezésével lehet készteni, nem elég az egyik szülő általi megbízás. (Erről részletes jogi állásfoglalásunk olvasható a legutóbbi MPT Hírlevélben.)

Másrészt érdemes tudatosítani a szakmai jogosultsági fokozatokat, ahol a tanácsadó szakpszichológus csak **személyiségrajzot** készíthet, a klinikai szakpszichológus írhat le **konkrét patológiás folyamatokat** (de ő sem diagnosztizálhat, ugyanis azt csak pszichiáter végezheti), míg végül csak az igazságügyi szakértő állapíthat meg **nevelési alkalmasságot** a szülőknél.

Sajnos sok jogosulatlanul megírt szakvélemény kering a bíróságokon, ügyészségeken, ügyvédeknél, gyámhivatalokban, melynek sorsa a bírósági bizonyítási eljárásokból való kirekesztés, ami nem érdeke sem a megrendelő szülőnek, sem a felesleges eljárásokkal megterhelt gyermeknek.

Így a pszichológus szakma iráni közbizalom megtartása érdekében, kérjük a kollégákat, hogy mindenki csak a szakterületére érvényes kompetenciák alapján vállaljon, írjon és adjon ki szakvéleményeket!

Köszönettel:

2021.szeptember

MPT EB